Omstrede Yes4Youth-program weer in Solidariteit se visier(Argieffoto) Die omstrede Yes4Youth-program is opnuut in Solidariteit se visier oor sy werkskeppingsprogram wat slegs vir werklose, swart jongmense beskikbaar is. Die organisasie het tot Vrydag kans om die program vir mense van alle rasse oop te stel voor Solidariteit hom na die hof wend. Connie Mulder, verbonde aan die Solidariteit Navorsingsinstituut (SNI), sê die program sluit steeds wit jongmense uit, ondanks ŉ ooreenkoms wat in 2019 tussen Solidariteit en Yes4Youth gesluit is dat die program vir alle rasse oopgestel sou word. Daar het skynbaar dadels van hierdie skriftelike onderneming gekom. Solidariteit voer nou aan dat die uitsluiting van wit werklose jongmense nie moreel of wettig regverdigbaar is nie. “ŉ Rasgegronde benadering om armoede en werkloosheid te pak, is moreel aanstootlik en sal min doen om behoeftiges op te hef, selfs vir die sogenaamde aangewese rassegroepe,” sê Mulder. Solidariteit het verlede maand ŉ aanmaningsbrief aan die motorvervaardiger Hyundai, wat hierdie program ondersteun, gestuur. Die vervaardiger het daarna afstand van die program gedoen en alle advertensies wat daarmee verband hou, teruggetrek. “Die boodskap wat aan die wit werklose jeug van Suid-Afrika oorgedra word, is in wese ŉ ontkenning van hul werkloosheid of armoede, sowel as die realiteite wat hulle in Suid-Afrika in die gesig staar. ŉ Gesonde benadering om werkloosheid te pak is om ŉ klasgegronde benadering toe te pas eerder as ŉ streng rassebenadering.” Volgens Solidariteit is die diskriminerende benadering wat Yes4Youth tans volg strydig met verskeie Suid-Afrikaanse wette, waaronder ook die Grondwet. “Die Yes4Youth-program, soos dit tans bedryf word, voldoen hoegenaamd nie aan die beginsels van Pepuda wat streef na regverdigheid, billikheid en menswaardigheid nie. Dit is ook direk in stryd met die grondslag van die Grondwet wat op menswaardigheid en die bereiking van gelykheid gegrond is. Laastens is dit duidelik teenstrydig met Suid-Afrika se internasionale verpligtinge sowel as die beginsels soos deur die Suid-Afrikaanse Menseregtekommissie (SAMRK) verkondig,” sê Mulder. “Sulke moreel aanstootlike, onwettige gedrag kan geensins daar gelaat word nie. Ons kan nie toelaat dat jong werkloses geskop word terwyl hul reeds op die grond lê bloot net as gevolg van hulle velkleur nie.”